«Η κυβέρνηση δεν εκβιάζεται, επειδή απλώς ζητήθηκε σε 21 άτομα να κάνουν τη δουλειά τους» έγραψε ο πρωθυπουργός Κυριάκος Μητσοτάκης στο Twitter σχολιάζοντας την πρωινή στάση εργασίας στο μετρό.

Στην ίδια ανάρτηση ο Πρωθυπουργός προανήγγειλε πως άμεσα θα υπάρξει νομοθετική ρύθμιση για προσωπικό ασφαλείας.

«Ζητώ συγγνώμη για την ταλαιπωρία των Αθηναίων» συμπλήρωσε στο tweet του ο κ. Μητσοτάκης.

Σε ανάλογο μήκος κύματος ήταν και οι δηλώσεις του υπουργού Υποδομών και Μεταφορών Κώστα Καραμανλή. «Η κυβέρνηση δεν θα ανεχθεί νταβατζιλίκια και εκβιασμούς», δήλωσε στον ραδιοφωνικό σταθμό ΣΚΑΪ, προσθέτοντας ότι «δεν θα ανεχτεί 21 άτομα -που βρίσκονταν σε διοικητικές θέσεις και υπάρχει ανάγκη να επανατοποθετηθούν σε λειτουργικές θέσεις- να κρατάνε σε ομηρία 1,5 εκατομμύριο πολίτες».

«Δεν γίνεται να μας ειδοποιούν χθες στις 6 το απόγευμα ότι θα κάνουν στάση εργασίας όταν η κυβέρνηση έχει δείξει ευαισθησία στα μισθολογικά τους και ενώ ο ΣΥΡΙΖΑ τους κρατούσε σε ομηρία» πρόσθεσε, επισημαίνοντας παράλληλα πως το μεγάλο ζήτημα είναι η έλλειψη προσωπικού στα εκδοτήρια. «Είναι ανάγκη να προμηθευτούμε περισσότερα εκδοτήρια, κάτι που θα γίνει μέσα στο επόμενο δίμηνο» ανέφερε συγκεκριμένα.